BASEN O KOKOŠKAH IN LISJAKU

Nekoč ko kokošja družina

ostala je brez petelina,

se prikradel je pred kokošnjak

nek strašansko prijazen lisjak

in se prav zapeljivo smehljal,

ko putke je prepričeval,

da je čas, da presežejo stare zamere

in končno zakopljejo bojne sekire.

Zakaj bi različne prehranske navade

nas sprle med sabo, imejmo se rade,

saj vse smo živali, zato sodelujmo,

za našo prihodnost je to več kot nujno.

Že res da jaz član sem lisičje družine,

ki na vesti ima kar precej perutnine,

in je prav tako res, da sem kdaj tudi sam

kakšno putko požrl, a me prav nič ni sram

javno priznat, da v mladosti ravnal

sem včasih tako, kot mogoče ni prav.

A zdaj že dlje časa živim kot asket,

zaščitnik živali in rastlinojed.

In to, kar moj oče počne,

v ničemer nikakor ne tiče se me,

saj jaz v samostojnem brlogu živim

in nimam popolnoma čisto nič z njim.

Zato kot povsem neodvisna žival

bi rad vodil vaš kurnik in vas varoval,

saj sem poznavalec lisičjih navad

in se vam teh zveri ne bo treba več bat.

Da ne rečem, da bliža zimski se mraz,

ko moj topel kožušček bo grel tudi vas.

Zato, drage putke, če vse to želite, mi kurnik odprite

in verjemite, da vam ne bo žal,

se je slinil lisjak in se v svojih mislih že oblizoval.

In ker ostre čekane v nasmešek je skril,

je kar nekaj kokošjih src osvojil,

saj se zdel jim je skromen in čeden,

prisrčen, spoštljiv in zaupanja vreden

in so mu verjele.

Druge mu niso, a ker niso hotele,

da bi kurnik vodila tista zoprna gos,

ki ima se za najpametnejšo kokoš,

so rajši molčale in se glasovanja vzdržale.

A upam, da bilo je tistih tretjih dovolj, da se nauk te basni glasi:

ko gre zares, kokoši le niso tako neumne, kot včasih se zdi.